Михаил Парлаг

**Михаил Парлаг**, *&nbsp;21. новембра 1899, Лохово, жупа Берег, Австро-Мадярщина (днесь Мукачовскый район) – †17. новембра 1992, Мукачово, Украина — народный учитель од поволаня, сполоченскый и културно-просвѣтный активиста на Подкарпатской Руси.

## Биография
;Школы:Выштудовав Мукачовску гимназию и записав ся на Мукачовску учительску семинарию. З послѣдного рочника семинарии быв мобилизованый до австро-мадярского войска в року 1918, а в року 1919, в переддень роспада Австро-мадярской империи дезертовав. 

;Културно-просвѣтна робота:Ищи в штудентскых роках спознав ся зоз Тивадаром Легоцкым, а в року 1930 — зоз секретарьом Лева Толстого Валентином Булгаковом. В року 1919 школный реферат новой чехословацкой влады вызнав его учительску квалификацию и послав го учительом до села Пистрялово Мукачовского округа, а од року 1921 перемѣщеный быв до села Буковець найхудобнѣйшого Воловецкого округа, де в тоты часы, подля его дньовника, «пановала бѣда, голод, а взимѣ и холод». Молодый учитель через Червеный Крест домог ся, обы голодуючы дѣти и сироты войны достали ѣстиво, шатя и топанкы. Учив и их родительох, селян, а то не лем читати и писати, але и лѣпшым способам газдованя.

:В селѣ фунговав дом-читалня, дыховый орхестер и драматичный кружок.

;Руськый Народный Дом:В року 1926 в Буковци з его инициативы селяне выбудовали первый на Верховинѣ *Руськый Народный Дом* (културной организации общества А.&nbsp;Духновича зоз централов в Ужгородѣ), але в року 1930 тот деревяный дом згорѣв. Намѣсто нього выставили новый, мурованый.

;Кооперация:Парлаг яко лѣпшый учитель округа быв менованый куратором округа и предсѣдником рады 10 сел Жденьовской долины. Селян научив, як створити кооперативы, подля его рады сполом куповали аграрну технику, засобы зерна на припад неуроды.

;Педагогична карьера: В роках 1928 – 1938 быв иншпектором школ Свалявского округа, од року 1938 директор школы в Голубином и учитель в Свалявѣ. Од року 1940 – штатистик в Мукачовском школном иншпекторатѣ.

:В часѣ войны быв мобилизованый до мадярского войска, але быв лем на писарской службѣ в границях державы. Ту стрѣтив ся з мобилизованым Федором Потушняком и, яко писарь, помог му представити ся незнаючым мадярскый язык и неученым, про што не быв посланый на фронт.

:В добѣ УССР быв директором Росвиговской семирочной школы, пак од року 1945 в Мукачовском окружном оддѣлѣ народной освѣты быв иншпектором дошколных установ округа, а од 18. апрѣля 1946 — иншпектором школ.

;Послѣдны рокы:В добѣ УССР за педагогичну роботу достав званя *Заслуженый учитель*. В часѣ русинской оброды наперек годному вѣку припоив ся ку русинскому руху, старав ся рештаврациев памятника Александру Митраку на Росвиговском теметовѣ. Земный живот опустив 17. новембра 1992 в Мукачовѣ, не доживши два дны до свого 93-лѣтя.

## Литературна творба и фолклористика
В часѣ учительства на Верховинѣ зберав спѣванковый фолклор и вышивкы, штудовав технику вышиваня и колекционовав вышиты сорочкы, ручникы, обрусы. Лишив по собѣ описы народных обрядох, сохташа села Буковець и опис сельской свадбы.

В периодичной пресѣ публиковав курты литературны описы о животѣ и обычаях Русинох, написаны в романтичном духу, проникнути жальом за заникаючов минулостьов.

## Жерела и одказы
* **[[Михаил Алмашій|Михайло Алмашій]]**: *Русинська педагогічна енциклопедія* — Ужгород: Карпатська Вежа, 2005. — 304 с.  
* **Василь Пагиря**: *Я світ узрів під Бескидом. Сторінки історії* — Ужгород: Карпати, 1993 — 227 с.  
* **[[Иван Поп]]**: *Энциклопедия Подкарпатской Руси* — Ужгород: Изд-во В.Падяка, 2001. — 431 с.  
* 
* 

## Референции

Катеґорія:Русиньскы педаґоґы
Катеґорія:Русиньскы фолклорісты
Катеґорія:Русиньскы писателї